Nils-Petter Enstad

Nils-Petter Enstad (født 6. juni 1953 i Mosjøen) er en norsk forfatter, frilansskribent, foredragsholder og forkynner tilknyttet Frelsesarmeen. Enstad har skrevet flere titalls bøker i ulike sjangere. Han har også skrevet flere salmetekster, blant annet to tekster i Frelsesarmeens sangbok fra 2010.

Yrkesliv 
Enstad ble ordinert som offiser i Frelsesarmeen i 1973, og var i dens tjeneste i 13 år. Han og hans første kone var stasjonert ved menigheter (korps) i Norge, Island og Danmark. Han var blant annet redaksjonssekretær i Krigsropet. Senere har han arbeidet i nærradio, forlag og i lokalavis. Fra 1989 arbeidet han som informasjonsmedarbeider ved Det teologiske menighetsfakultet, i Kristelig Folkeparti, Evangeliesenteret og Norsk cøliakiforening.

Siden 2012 har han vært forfatter på heltid. 

Han har gjennom flere år vært aktiv som litteraturkritiker, blant annet i Vårt Land og Dagen. Han har også vært medarbeider i Norsk biografisk leksikon og Norsk Oversetterleksikon.

Han har i mange år og i flere omganger redigert kvartalsbladet Brorskap (nå: Kristne Arbeidere), som er organ for Norges Kristne Arbeideres Forbund. Gjennom hele 1990-tallet var han aktiv lokalpolitiker i Askim kommune som representant for KrF.

Han har utdannelse i teologi og i fortelling og kommunikasjon.

Privatliv og familie 
Enstads foreldre var frelsesoffiserer, og i de første barneårene bodde han og familien en rekke steder i landet. Fra 1985 til 2013 var han bosatt i Askim i Østfold, der han markerte seg som lokalpolitiker og kulturarbeider.
Han bor nå i Arendal.

Forfatterskap om Frelsesarmeen 
Som sakprosaforfatter har han skrevet flere bøker med stoff om og fra Frelsesarmeen, blant annet om deres arbeid blant døve og blinde, om ettersøkelsesarbeidet og en studiebok om Frelsesarmeen i nordisk skjønnlitteratur. Han har også skrevet en humorbok om Frelsesarmeen, og redigert en antologi med artikler om William Booth i forbindelse med 100-årsminnet for generalens død.

Han har også skrevet flere mindre bøker om lokal Frelsesarmé-historie, blant annet om menighetene i Gol, Askim, Grimstad og Arendal.

Han har vært styremedlem i Frelsesarmeens historiske selskap siden starten i 2012, og var en av initiativtakerne til at dette ble dannet.

Romaner  
Blant de tre romanene han har skrevet, handler Dager som kom og gikk (Atheneum forlag, 1995) og Blikkfatet (Genesis forlag, 1998) om hvordan det er å vokse opp og bli ung mann i kristne miljøer. 

I Blikkfatet er handlingen lagt til Frelsesarmeen. 

I romanen Tåreflasken (Commentum Forlag, 2012) er det fortellende "jeg" en middelaldrende journalist og forfatter som foretar en reise i eget liv, egen tro og egen kultur.

Gospel og salmer 
Enstad har skrevet flere bøker om gospelmusikk. 

I 2015 ga han ut en bok om Elvis Presley som gospelsanger. I 2018 kom boka Kristendom er ikke for pyser. Om Johnny Cash og hans forhold til gospelmusikk. 

Han har skrevet flere bøker om hymnologi, blant annet om salmedikteren og oversetteren Elevine Heede fra Arendal. Han har også gitt ut tradisjonell oppbyggelseslitteratur og andaktsbøker. I essaysamlingen Bruddstykker av en erkjennelse (2021) har han samlet tekster om "livet, døden og evigheten".

I 2023 ga han ut en samling lyriske tekster, skrevet gjennom mange år: En salme, en sang og en vise.

Quizbøker 
Enstad har skrevet en rekke quizbøker. Den lille Kristenquizboka (2012) og Den lille gospelquizboka (2013) kom begge ut på Eide Forlag. Bibelens bokstav - quizsamling for hele familien (2018) kom på Blinke Forlag, Den lille julequizboka (2019) på Ventura Forlag og Den lille selskapsquizboka (2021) på Gaveca Forlag.

Norsk politikk 
Et annet saksfelt han har skrevet flere bøker om, er norsk politikk. Fra 1998 til 2004 arbeidet han som leder for Kristelig Folkepartis Studieforbund. I denne perioden skrev han en lang rekke studiehefter til bruk i partiets studiearbeid, blant annet i forbindelse med valgkamper.

I 2013 ga han ut boka Sommeren som endret Norge i forbindelse med at det da var 50 år siden Kings Bay-debatten i Stortinget, som førte til dannelsen av den kortvarige Lyng-regjeringen.

I 2016 ga han ut det biografiske essayet Fra bedehuset til Kongens bord i forbindelse med at det var 100 år siden tidligere statsminister Lars Korvald ble født.

Bibliografi 

 ..så fikk du den levende møte. Om Johan Halmrast og salmen Å, salige stund uten like (Ansgar Forlag) 1990
 Påske rundt korset. Andaktshefte om Jesu sju ord på korset (Ansgar Forlag) 1990
 I ferdiglagte gjerninger. Om Klara og Oskar Enstad som ble misjonærer i besteforeldrealderen (Luther forlag)1991
 Dager som kom og gikk - roman (Atheneum Forlag) roman, 1995
 Han leder meg. Om Den Hellige Ånds ledelse i hverdagen (Lunde forlag) 1995
 Blikkfatet roman (Genesis Forlag)1998
 Tegnet i hendene. Historien om Frelsesarmeens arbeid blant døve og blinde (Genesis forlag) 2001
 Kan ikke tie om Jesus. Frelsesarmeen i Askim 100 år 2002
 Fra bibelmisjon til diakoni – Lukasstiftelsen gjennom mer enn 100 år 2008 
 Sverd eller kors? – Kristningen av Norge som politisk prosess fra Håkon den gode til Olav Kyrre (Kolofon forlag) 2008
 Steg for steg. Den Hellige Ånds ledelse i hverdagen 2009 – (ny utgave av Han leder meg).
 I milla seg og himlen. En vandring i Alf Prøysens religiøse landskap (Hovde forlag) 2010
 Da Gud ble kristen – essay i Sten Sørensen (red.): Vi som elsket Jesus – og gjør det fremdeles (Hermon forlag) (2010)
 Hærrens lette tropper. Muntre historier om Guds glade krigere (Commentum Forlag, 2011)
 Vårherres sporhunder. Fortellinger fra Frelsesarmeens ettersøkelsesarbeid (CappelenDamm, 2012)
 Den lille kristenquizboka (Eide forlag, 2012)
 Tåreflasken roman (Commentum Forlag, 2012)
 "Så lenge..." - William Booth for 100 år siden og i dag (redaktør og medforfatter) - (Frelsesarmeens Historiske Selskap, 2012)
 Døden i baksetet - og andre bakgrunnsfortellinger om gospelsanger og -sangere (Commentum Forlag, 2013)
 Sommeren som endret Norge - om John Lyngs regjeringsdannelse (Civita, 2013)
 Den lille gospelquizboka (Eide forlag, 2013)
 En liten slumsøster lå og skulle dø. Om Frelsesarmeen i nordisk skjønnlitteratur (Frelsesarmeen, 2014)
 Gospelsangeren Elvis Presley (Commentum Forlag, 2015)
 Et parti for verdier og resultater. Østfold Kristelig Folkeparti gjennom 70 år (Østfold Kristelig Folkeparti, 2015)
 Jeg som er ringest blant ringe. Johan Halmrast - mannen, forfatterskapet og salmen (Commentum Forlag, 2016)
 Frelseskrig i en sørlandsby. Frelsesarmeen i Grimstad 125 år (Grimstad, 2016)
 Fra bedehuset til Kongens bord. Et biografisk essay om statsminister Lars Korvald (Østfold kristelig Folkeparti, 2016)
 Reinert Gundersen - gjetergutten fra Tvedestrand som ble internasjonal Frelsesarmé-leder (Frelsesarmeen, 2016)
 "Den glemte sykdom" lot seg ikke glemme. MS-forbundet i Norge 1966-2016 (MS-forbundet, 2016)
 Frelseskrig i Østfold (Frelsesarmeen, 2017)
 Kristendom er ikke for pyser. Om Johnny Cash og hans forhold til gospelmusikk. (Commentum Forlag, 2018)
 Bibelens bokstav. Quizbok for hele familien om navn, steder, redskaper og hendelser i Bibelen (Blinke Forlag, 2018)
 Den lille julequizboka. 150 spørsmål om julen, juleskikker, julesanger og julefortellinger (Ventura, 2019).
 Rosen og korset. En fortelling om et kristent venstre i Norge (Gaveca Forlag, 2019)
 Fra sangark til salmebok - og andre fortellinger om salmer, sanger og åndelige viser (Blinke Forlag, 2019)
 Elevine Heedes vei - en salmedikter fra Arendal (Gaveca Forlag, 2020)
 Hver morgen ny. Tekster for hver dag i kirkeåret (Blinke forlag, 2020)
 Bruddstykker av en erkjennelse. Essays om livet, døden og evigheten (Gaveca Forlag, 2021)
 Den lille selskapsquizboka - mer enn 300 spørsmål om både det ene og både det andre (Gaveca Forlag, 2021)
 Bedre med bønner - enkle hverdagstanker i fastetiden (Gaveca Forlag, 2022)
 "Den jevne, lille by" - situasjoner og personer da Frelsesarmeen kom til Arendal i 1888 - (Gaveca Forlag, 2023)
 En salme, en sang og en vise. Tekster gjennom mange år - Poesi - (Gaveca Forlag, 2023

 Medforfatter: 
 Norum, Charles (red.): Med en stjerne i hjertet (Ansgar forlag, 1991 - fire biografiske artikler)
 Prøis, Arne (red.): Vekkelsens budbringere gjennom hundre år (Lunde forlag, 1995 - én biografisk artikkel)
 Solevåg, Anna Rebecca (red.): Suppe, såpe, frelse siden 1888 (Verbum forlag, 2013 - historisk innledning)
 Krumsvik, Per Arne (red.): Når så vi deg syk eller i fengsel?'' (Frelsesarmeens historiske selskap), 2020 - historisk innledning

Referanser

Eksterne lenker 
 Blogg

Frelsesarmésoldater
Norske sakprosaforfattere
Personer fra Vefsn kommune